‘Zuma, Gordhan se verhouding’ rede vir skommelingPravin Gordhan (22 Februarie 2017) Foto: GCIS Die ANC het Woensdag gesê pres. Jacob Zuma het Pravin Gordhan die trekpas as minister van finansies gegee omdat hul verhouding “onherroeplik skade gely het”. Gwede Mantashe, sekretaris-generaal van die ANC, het gesê die party se nasionale werkkomitee aanvaar die verbrokkeling van die verhouding tussen Zuma en Gordhan as die rede vir die kabinetskommeling. Mantashe het gesê die sogenaamde “intelligensieverslag” waarop Zuma kwansuis sy besluit gegrond het “kompliseer net dinge”. Die verslag is volgens Mantashe voorgehou as die enigste rede vir die kabinetskommeling. “Dié rede is egter jammer en onakkuraat,” het Mantashe gesê. Zuma het egter te midde van beplande landwye protesoptogte om sy kop te eis sterk en selfversekerd die komitee se vergadering Dinsdagaand verlaat. Die komitee het gesê hoewel die reaksie op die kabinetskommeling nie wenslik is nie, die bekwaamheid van die nuutaangestelde ministers nie uitgereken moet word nie. “Ons betwyfel nie dat hulle met integriteit, toewyding en nederigheid sal werk om ons mense te dien nie. Die ANC wens hulle sterkte toe.” Mantashe het wel toegegee dat Zuma nie genoegsaam met ander gekonsulteer het voor die kabinetskommeling nie. Adj.pres. Cyril Ramaphosa het vroeër die kabinetskommeling veroordeel en gesê die lys is “iewers” saamgestel maar nie in die ANC nie. Zweli Mkhize, die ANC se tesourier-generaal, het hom ook, soos Mantashe, vroeër uitgespreek teen die skommeling. Mantashe het egter Woensdag gesê dit moet nie weer gebeur dat top-lede van die ANC vir Zuma in die openbaar kritiseer nie. Volgens Mantashe is daar ook ŉ verslag aan die komitee oorhandig oor sekere lede se ongelukkigheid oor die skommeling. “Die komitee is ook ongelukkig oor Cosatu, die SAKP en ander wat eis dat Zuma bedank,” het Mantashe gesê. Volgens hom sal die ANC samesprekings hou met dié alliansievennote. Jessie Duarte, adjunksekretaris van die ANC, het gesê die party weet al van verlede jaar af dat Zuma vir Gordhan wil verwyder. “Hy het ons verlede jaar al gesê dat dit is as gevolg van hulle verbrokkelende verhouding, so ja – ons het geweet,” het Duarte gesê. Gordhan het egter vroeër die week tydens ŉ mediakonferensie ontken dat daar spanning was in die verhouding tussen hom en Zuma.